钦定古今图书集成/明伦汇编/宫闱典/第025卷 > 后汉
## 钦定古今图书集成/明伦汇编/宫闱典/第025卷 > 后汉

后汉定皇后行祠先蚕礼。

按《后汉书礼仪志》：“仲春之月，皇后帅公卿诸侯夫人
蚕祠先蚕，礼以少牢。”〈注〉《汉仪》曰：“皇后出，乘鸾辂，青羽
盖，驾驷马，龙旗九旒，大将军妻参乘，太仆妻御前鸾
旗车，皮轩闟戟。雒阳令奉引，亦千乘万骑。”车府令设
卤簿驾，公卿、五营校尉、司隶校尉、河南尹妻皆乘其
官车，带夫本官绶，从其官属导从皇后。置虎贲、羽林
骑、戎头、黄门鼓吹，五帝车，女骑夹毂，执法御史在前
后，亦有金钲黄钺，五将导桑于蚕宫，手三盆于茧馆，
毕，还宫。　《汉旧仪》曰：“春桑生而皇后视桑于苑中，蚕
室养蚕千箔以上，祠以中牢羊豕。”今蚕神曰菀窳妇
人、寓氏公主，凡二神。群臣妾从桑还，献于茧观，皆赐
从桑者乐，皇后自行。凡蚕丝絮，织室以作祭服。祭服
者，冕服也。天地宗庙群臣五时之服，其皇帝得以作
缕缝衣，得以作中絮而已。置蚕官令、丞，诸天下官皆
诣蚕室，亦妇人从事，故旧有东西织室作法。晋后祠
先蚕，先蚕坛高一丈，方二丈，为四出陛，陛广五尺，在
采桑坛之东南。

### 光武帝建武二年六月戊戌立贵人郭氏为皇后

按：《后汉书光武帝本纪》云云。

建武十七年“冬十月辛巳，废皇后郭氏为中山太后，
立贵人阴氏为皇后。”

按：《后汉书光武帝本纪》云云。

### 明帝永平三年立贵人马氏为皇后

按《后汉书明帝本纪》：“永平三年二月甲子，立贵人马
氏为皇后。赐天下男子爵，人二级，三老、孝悌、力田人
三级，流人无名数欲占者人一级；鳏、寡、孤、独、笃癃、贫
不能自存者粟，人五斛。”

### 章帝建初三年立贵人窦氏为皇后

按《后汉书章帝本纪》，“建初三年春三月癸巳，立贵人
窦氏为皇后，赐爵，人二级，三老、孝悌、力田人三级，民
无名数及流民欲占者人一级，鳏、寡、孤、独、笃癃、贫不
能自存者粟，人五斛。”

### 和帝永元八年立贵人阴氏为皇后

按《后汉书和帝本纪》：“永元八年春二月己丑，立贵人
阴氏为皇后。赐天下男子爵，人二级，三老、孝悌、力田
三级，民无名数及流民欲占者人一级；鳏、寡、孤、独、笃
癃、贫不能自存者粟，人五斛。”

永元十四年六月辛卯，废皇后阴氏。冬十月辛卯，立
贵人邓氏为皇后。

按：《后汉书和帝本纪》云云。

### 安帝元初二年夏四月丙午立贵人阎氏为皇后

按：《后汉书安帝本纪》云云。

### 顺帝阳嘉元年立皇后梁氏

按《后汉书顺帝本纪》：“阳嘉元年春正月乙巳，立皇后梁氏，赐爵人二级，三老、孝悌、力田三级，爵过公乘，得
移与子若同产。同产子，民无名数及流民欲占著者，
人一级；鳏、寡、孤、独笃癃、贫不能自存者，粟，人五斛。二
月丁巳，皇后谒高庙、光武庙。”

### 桓帝建和元年立皇后梁氏悉依惠帝纳后故事

按《后汉书桓帝本纪》：建和元年“秋七月乙未，立皇后
梁氏。”

按杜佑《通典》，后汉桓帝立，明年，有司奏太后曰：“《春秋》
迎皇后于纪，在涂则称后。今大将军冀女弟，应绍圣
善，结婚之际，有命既集，宜备礼进征币。请下三公、太
常，按礼仪奏可。”于是悉依孝惠皇帝纳后故事，聘黄
金二万斤，纳采雁、璧、乘马、束帛，一如旧典。

### 延熹二年秋七月丙午皇后梁氏崩八月壬午立皇后邓氏

按：《后汉书桓帝本纪》云云。

延熹八年春正月癸亥，皇后邓氏废。九月辛巳，立贵
人窦氏为皇后。

按：《后汉书桓帝本纪》云云。

### 灵帝建宁四年秋七月癸丑立贵人宋氏为皇后

按《后汉书灵帝本纪》云云。

按杜佑《通典》：“灵帝册宋贵人为皇后，天子御章德殿
轩，百官陪位，太尉袭，使持节奉玺绂，皇后北面，帝南
面，太尉立阶下东向，宗正大长秋西向，宗正读册文
曰：‘惟建宁四年七月乙未，制诏皇后之尊，与帝同体，
供奉天地，祗承宗庙，母临天下，故有莘兴殷，姜任母
周，三代之崇，著有内德。长秋宫阙，中宫旷位，宋贵人
秉淑媛之懿，体河山之仪，威容昭曜，德冠后庭。群僚
所咨，佥曰宜哉。卜之蓍龟，卦得《坤》干’。”有司奏议，“宜称
绂组，以母兆人。今使太尉袭使持节奉玺绂，宗正为
副，立贵人为皇后。后其往践尔位，敬遵礼典，肃慎中
馈，无替朕命，永终天禄。”册文毕，皇后拜，称臣就位。太
尉授玺绂，中常侍长秋、太仆高乡侯览长跪受玺绂，
奏于殿前。女使授倢，伃长跪受以授昭仪；受，长跪以
奉皇后。皇后伏起，拜称“臣妾。”毕，黄门鼓吹三通，鸣鼓
毕，群臣以次出。后即位，大赦天下。皇后秩比国王即
位威仪，赤绂玉玺也。

### 光和元年冬十月皇后宋氏废后父执金吾鄷下狱死

按《后汉书灵帝本纪》云云。

光和三年十二月己巳立贵人何氏为皇后。

按《后汉书灵帝本纪》云云。

### 献帝兴平二年夏四月甲午立贵人伏氏为皇后

按：《后汉书献帝本纪》云云。

### 建安十九年十一月丁卯曹操杀皇后伏氏灭其族及二皇子

按：《后汉书献帝本纪》云云。

建安二十年。春。正月。甲子。立贵人曹氏为皇后。赐天
下男子爵人一级。孝悌力田二级。赐诸王侯公卿以
下糓各有差
按《后汉书献帝本纪》云云。

### 昭烈帝章武元年夏五月立皇后吴氏

按《蜀志先主传》云云。

### 后主建兴元年立皇后张氏

按：《蜀志后主传》云云。

建兴十五年夏六月，皇后张氏薨。

按：《蜀志后主传》云云。

### 延熙元年春正月立皇后张氏大赦改元

按：《蜀志后主传》云云。